DTAC ยัน! เปิดบริการปกติ พร้อมมาตรการเข้มสกัด “โควิด”
DTAC ได้เพิ่มมาตรการเข้มงวดให้กับลูกค้าและพนักงาน และยืนยันว่ายังเปิดศูนย์บริการ “ห้างสรรพสินค้า” พร้อมเพิ่มสัญญาณอินเทอร์เน็ตความเร็วสูงด้วยคลื่น 700 MHz และขยาย Massive MIMO รองรับการใช้งานเติบโตย่านที่พักอาศัย เพื่อการใช้งานมือถือด้วยประสิทธิภาพสูงสุดของลูกค้า
12 ก.ค. 2564

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า ทางบริษัทฯ ได้เพิ่มมาตรการรักษาความปลอดภัยโควิด-19 เข้มงวดทุกศูนย์บริการ โดยศูนย์บริการที่อยู่ในห้างสรรพสินค้า ศูนย์การค้า คอมมูนิตี้มอลล์ ยังอนุญาตให้เปิดบริการได้ เพราะเป็นบริการที่มีความจำเป็นในการสื่อสารของประชาชน ซึ่งศูนย์บริการที่อยู่ในห้างสรรพสินค้าจะปรับเวลาปิดให้บริการเร็วขึ้นตามประกาศเวลาปิดของห้างสรรพสินค้า เพื่อปฏิบัติตามที่ประชุมศูนย์บริหารสถานการณ์โควิด-49 (ศบค.) ชุดใหญ่ มีมติขยายระยะเวลาประกาศสถานการณ์ฉุกเฉิน ที่บังคับใช้เฉพาะ 6 จังหวัดพื้นที่ควบคุมสูงสุดในพื้นที่สีแดง ประกอบด้วย กรุงเทพฯ นครปฐม นนทบุรี ปทุมธานี สมุทรปราการ และสมุทรสาคร
โดยนอกจากการเปิดศูนย์บริการ DTAC เพื่อบรรเทาความเดือดร้อนของประชาชนที่ต้องมาติดต่อบริการด้านความจำเป็นของการสื่อสารแล้ว DTAC ยังเพิ่มระดับมาตรการความปลอดภัยเพื่อลูกค้าและพนักงานอย่างเข้มงวดอีกด้วยพร้อมเพิ่มสัญญาณอินเทอร์เน็ตความเร็วสูงด้วยคลื่น 700 MHz และขยาย Massive MIMO รองรับการใช้งานเติบโตย่านที่พักอาศัย
ทั้งนี้ DTAC คาดสถานการณ์การจำกัดการเดินทางออกนอกพื้นที่ โดยเฉพาะห้ามการเคลื่อนย้ายระหว่างจังหวัด จะทำให้พฤติกรรมการใช้อินเทอร์เน็ตทำงานที่บ้าน (Work from home) และการใช้งานเพิ่มสูงแบบกระจายพื้นที่ตามแหล่งพักอาศัยที่เติบโตขึ้น โดยมอนิเตอร์โครงข่ายเพื่อการใช้งานลูกค้าตลอด 24 ชั่วโมง รวมทั้งกรุงเทพฯและปริมณฑล ตามมติ ศบค. ให้ล็อกดาวน์ พร้อมเสริมสัญญาณรองรับผู้ใช้งานทั่วประเทศดังนี้
1.เสริมทัพด้วยคลื่น 700 MHz DTACวิเคราะห์พื้นที่ใช้งานเพื่อนำโซลูชั่นที่ออกแบบรองรับพฤติกรรมได้ตรงจุด โดยมีการขยายคลื่น 700 MHz ซึ่งเป็นคลื่นความถี่ต่ำครอบคลุมพื้นที่ห่างไกล และอาคารสูงในเมือง พร้อมทั้งการเพิ่มอุปกรณ์รับส่งสัญญาณ (sector addition) เพื่อให้รองรับกับปริมาณผู้ใช้ที่เพิ่มขึ้น
2.ขยาย Massive MIMO 64×64 DTAC ติดตั้งอุปกรณ์ Massive MIMO ซึ่งเป็นเทคโนโลยีในการเพิ่มประสิทธิภาพรับส่ง 3 เท่า ตามแหล่งใช้งานที่หนาแน่นพร้อมปรับตามสถานการณ์เพื่อให้ลูกค้าได้ใช้งานมือถือและแอปพลิเคชันได้มั่นใจทุกสถานการณ์ โดยยังเป็นเทคโนโลยีที่ทันสมัยระดับโลกที่ DTAC นำมารองรับการใช้งาน 4G บนคลื่น 2300 MHz เพื่อให้บริการอินเทอร์เน็ตความเร็วสูงบนมือถือ
นอกจากนี้ DTAC ยังได้จัดทีมงานในการดูแลโครงข่ายจากเดิมที่ประจำห้องปฏิบัติการ (NOC) เป็นปรับเปลี่ยนสู่การทำงานทั้งที่ห้อง NOC และทำงานได้ทุกที่ทั่วไทย ซึ่งทีมงานสามารถตรวจสอบสัญญาณและปฏิบัติงานได้ตลอด 24 ชั่วโมงในช่วงล็อกดาวน์ โดยพร้อมที่จะให้บริการเพื่อการใช้งานมือถือด้วยประสิทธิภาพสูงสุดของลูกค้า